**Balatongyörök Község Önkormányzata Képviselő-testületének**

**9/2015. (IV.29.) önkormányzati rendelete**

**a temetőkről és a temetkezési tevékenységről**

Balatongyörök Község Önkormányzatának Képviselő-testülete és a temetőkről és a temetkezési tevékenységekről szóló 1999. évi XLIII. tv. 41. § (3) bekezdésében kapott felhatalmazás alapján az Alaptörvény 32. cikk (2) bekezdés, valamint a Magyarország helyi önkormányzatairól szóló 2011. évi CLXXXIX 13. § (1) bekezdés 2. pontjában meghatározott feladatkörében eljárva a következő rendeletet alkotja:

**1. §**

**Általános rendelkezések**

1. A rendelet hatálya Balatongyörök közigazgatási területén fekvő köztemetőre, és a temetkezéssel kapcsolatos tevékenységre tejed ki. Ezen rendeletet alkalmazni kell a temető fenntartását, üzemeltetését, valamint temetkezési szolgáltatási tevékenységet végző természetes, és jogi személynek, illetőleg azoknak, akikre nézve e tevékenységek során jogok keletkeznek, és kötelezettségek hárulnak.
2. **A temető megnevezése és címe:**

**Balatongyöröki temető, 101/1 hrsz**

1. A köztemető működő temető.
2. A köztemető tulajdonosa a Balatongyöröki Önkormányzat (a továbbiakban: Önkormányzat); fenntartásáról és üzemeltetési feladatainak ellátásáról az Önkormányzat saját szervezetén belül működő személyi állományán keresztül gondoskodik.
3. Az Önkormányzat
4. gondoskodik a köztemető területén lévő utak, gyalogutak, kerítések, vízvételi helyek fenntartásáról,
5. gondoskodik a köztemető területén lévő füves területek kaszálásáról, a fák és örökzöldek növényvédelméről és ápolásáról,
6. biztosítja a munkavégzéshez szükséges eszközöket és anyagokat,
7. gondoskodik a köztemető területén keletkező hulladék elszállításáról,
8. biztosítja a ravatalozó és egyéb közcélú létesítmények karbantartását, takarítását.
9. A köztemető üzemeltetésével kapcsolatos adminisztratív feladatokat Balatongyörök Község Önkormányzata látja el.

**A köztemető használatának rendje**

**2. §**

A köztemető nyitva tartása folyamatos.

**3. §**

A köztemetőbe gépjárművel engedély nélkül lehet behajtani mozgáskorlátozott, idős, beteg személyek szállításakor és temetkezési tevékenység céljából.

**4. §**

1. A köztemetőben mindenki a hely jellegének megfelelő, a kegyeleti jogokat tiszteletben tartó magatartást köteles tanúsítani.
2. 12 éven aluli gyermek a köztemető területén csak felnőtt felügyelete mellett tartózkodhat. A gyermek testi épségéért és a gyermek által esetlegesen okozott károkért a felügyelettel megbízott személy a felelős.
3. A köztemetőbe kutyát bevinni – a vakvezető kutya kivételével – nem szabad.
4. A köztemető látogató - sírgondozás céljára – a vizet ingyen használhatja.
5. A köztemető területén tüzet gyújtani, az avart és az elszáradt virágmaradványokat elégetni nem szabad.
6. A kegyeleti célból történő gyertya és mécses gyújtása során ügyelni kell arra, hogy tűz ne keletkezzen. Tűz esetén a kár okozója anyagi és büntetőjogi felelősséggel tartozik.
7. A köztemetőben a sírokat, az azon lévő tárgyakat, a síremlékeket, fákat, bokrokat, növényzetet, virágokat letépni, a tájékoztató táblákat, az épületeket, általában bármilyen más tárgyat megrongálni, beszennyezni, a sírok díszítésére szolgáló tárgyakat illetéktelenül elvinni tilos.
8. A köztemető területén és kerítésén reklámot, hirdetést elhelyezni tilos.
9. A köztemetőben pad csak az üzemeltető hozzájárulásával a közlekedés és a szomszédos sír megközelítésének akadályozása nélkül helyezhető el.
10. A köztemetőben elhelyezett sírok, síremlékek, tárgyak tekintetében őrzési és kártérítési felelősség az Önkormányzatot sem mint fenntartót, sem mint üzemeltetőt nem terheli.
11. A köztemetőben az arra kijelölt hulladékgyűjtő helyen, hulladékgyűjtő konténerbe kizárólag a sírhely gondozás során keletkező hulladék helyezhető el. A hulladékot a sírhelyek között tárolni tilos.

**A sírgondozás szabályai**

**5. §**

1. A temetési hely gondozása a sírhely felett rendelkezni jogosult feladata.
2. A temetési helyek forgalomképtelenek. A rendelkezési jogról csak az Önkormányzat javára lehet lemondani.
3. A sírhely gondozása úgy végezhető, hogy más elhunyt hozzátartozójának vagy látogatónak kegyeleti érzéseit ne sértse, a sírgondozásban ne akadályozza.
4. Tilos a sírhely környékét felásni, a talajt elhordani, vagy sírfeltöltésre használni.
5. A sírhelyeken csak a sírok, síremlékek díszítésére szolgáló tárgyakat (koszorú, virágcsokor, dísznövény, váza, mécses, sírlámpa), valamint kifejlett állapotukban az 1,5 méter magasságot meg nem haladó növényeket szabad elhelyezni, ültetni. A sírhelyen elhelyezett tárgyak nem, az ültetett növények még kifejlett állapotukban sem nyúlhatnak a sírhely határvonalain túl.
6. A sírhely felett rendelkezni jogosult kötelezhető a szabálytalanul ültetett növények eltávolítására. A felszólítás eredménytelensége esetén az üzemeltető jogosult a túlnyúló növényrészek eltávolítására.
7. A temetési helyen kívüli területre csak az üzemeltető és az általa megbízott személy vagy szervezet jogosult növényt ültetni.

**Temetési hely gazdálkodás szabályai**

**6. §**

1. A sírhelyek (sírgödrök) méretei:
2. felnőtt egyes sírhely hossza 2,10 méter, szélessége 0,90 méter, mélysége 2,00 méter,
3. felnőtt kettes sírhely hossza 2,10 méter, szélessége 1,90 méter, mélysége 2,00 méter,
4. urnasírhely hossza 0,80 méter, szélessége 0,60 méter, mélysége 1,00 méter.
5. Koporsós rátemetés esetén a mélyítés során a temetőkről és temetkezésről szóló 1999. évi XLIII. törvény végrehajtásáról szóló 135/1999. (X.1.) Korm. rendelet (a továbbiakban: Kormányrendelet) 3. §-ában foglalt szabályt kell alkalmazni.
6. Sírboltok méretei:
7. négyszemélyes 3,00 méter hosszú, 2,50 méter széles, 2,00 méter mély,
8. Urnafülke mérete: 0,40 méter magas, 0,40 méter széles, 0,30 méter mély. A temető fenntartója ettől eltérő urnafülkék létesítését is engedélyezheti.
9. A sírhelyek egymástól való oldaltávolságának 0,80 méternek kell lenni.
10. A sírdombok magassága legfeljebb 0,50 méter lehet.

**7. §**

1. A sírhely feletti rendelkezési jogosultság megállapítása és vizsgálata, továbbá az elhunyt személyi adatainak nyilvántartásba történő bejegyzése érdekében az urnát személyesen – temetési szertartás és temetkezési szolgáltató közreműködése nélkül –sírba helyező hozzátartozó köteles az urna elhelyezését a Balatongyöröki Önkormányzatnál bejelenteni.
2. A sírhelysorokban a temetkezést az önkormányzat által a temetőkataszter figyelembevételével kell meghatározni.

**Temetési hely díja**

**8. §**

1. A temetési helyek megváltási díjait a rendelet 1. számú melléklete tartalmazza.
2. Temetési hely újraváltása esetén a rendelkezési jogosultság időtartama megegyezik a temetési hely első alkalommal történő megváltásának időtartamával.
3. A temetési hely újraváltása esetén az újraváltás kezdő időpontja a lejárati évet követő év első napja.
4. A temetési hely feletti rendelkezési jog időtartama alatt megszűnt temetési hely megváltási díjának visszatérítése esetén a visszatérítést években kell számolni és minden megkezdett év egész évnek számít.

**9. §**

Temetkezési tevékenységgel összefüggő díjak, költségek mértékét a Rendelet 2. számú melléklete tartalmazza,

**A temetőben végzett vállalkozási tevékenység végzésének szabályai**

**10. §**

A temetési hely megjelölésére használható és létesíthető sírjelre a Kormányrendelet 13-15. §-ai az irányadóak.

**11. §**

Temető fenntartási hozzájárulást köteles fizetni az a vállalkozó, aki a temetőben építési jellegű kivitelezési munkát végez (síremlék felállítás, felújítás, családi sírbolt építés stb). A temető fenntartási hozzájárulás összegét a Rendelet 2. számú melléklete tartalmazza. A vállalkozó az önkormányzat községgondoka részére köteles bemutatni a befizetést igazoló dokumentumot, a munka megkezdése előtt.

**12. §**

1. A temetési helyen történő építés, felújítás, bontás során feleslegessé váló anyagokat a munkát végző köteles elszállítani.
2. Vasárnap és ünnepnapon, továbbá pihenőnapon a köztemetőben – a temetkezési szolgáltatók kivételével - vállalkozók által munka nem végezhető.
3. A köztemetőben munka csak úgy végezhető, hogy az ne sértse a hozzátartozók és látogatók kegyeleti érzéseit, ne akadályozza az elhunyt elbúcsúztatását.

**12/A. §[[1]](#footnote-1)**

**Szociális temetés**

(1)A szociális temetésre e rendeletben foglaltakat kell alkalmazni az alábbi eltérésekkel:

(2) Szociális temetés céljára a köztemető dél-keleti részén kialakított „Szociális parcella” területén lévő temetési helyek szolgálnak.

(3) A parcellában koporsós és urnás temetkezés egyaránt történhet az üzemeltető helykijelölése alapján.

(4) A szociális temetés céljára kijelölt parcellában csak egyes sírhely létesíthető.

(5) A szociális temetési helyek első használati idejének lejártát követő sírhely újraváltási díját a rendelet 1. melléklete tartalmazza.

**13. §**

**Záró rendelkezések**

1. Ez a rendelet 2015. május 1-jén lép hatályba.
2. Hatályát veszti Balatongyörök Község Önkormányzata Képviselő-testületének a községi temető fenntartásáról és a temetkezés rendjéről szóló 11/2000. (XI.15.) önkormányzati rendelete.

Balatongyörök, 2015. április 29.

 Biró Róbert Bertalanné dr. Gallé Vera

 polgármester jegyző

Kihirdetési záradék:

A Rendelet kihirdetése a Vonyarcvashegyi Közös Önkormányzati Hivatal Balatongyöröki Kirendeltségének hírdetőtábláján való kifüggesztéssel a mai napon megtörtént.

Balatongyörök, 2015. április 29.

 Bertalanné dr. Gallé Vera

 jegyző

Egységes szerkezetbe foglalva: 2015. december 14.

Bertalanné dr. Gallé Vera

jegyző

\_1.\_\_számú melléklet Balatongyörök Község Önkormányzata Képviselő-testületének 9/2015. (IV.29) számú önkormányzati rendeletéhez

**Temetési hely megváltási és újraváltási díja**

**(A díjak az általános forgalmi adót nem tartalmazzák)**

|  |  |  |  |
| --- | --- | --- | --- |
| **Megnevezés** | **Megváltási idő** | **Temetési hely megváltási díja** | **Temetési hely újraváltási díja** |
| **Felnőtt egyes sírhely** | **25 év** | **40.000.- Ft** | **40.000.- Ft** |
| **Felnőtt kettes sírhely** | **25 év** | **80.000.- Ft** | **80.000.- Ft** |
| **Sírbolt négyszemélyes** | **60 év** | **160.000.- Ft** | **160.000.- Ft** |
| **Sírbolt kétszemélyes** | **60 év** | **80.000.- Ft** | **80.000.- Ft** |
| **Urna egyes sírhely**  | **25 év** | **20.000.- Ft** | **20.000.- Ft** |
| **Urna kettes sírhely** | **25 év** | **40.000.- Ft** | **40.000.- Ft** |
| **Urnafülke** | **25 év** | **100.000.- Ft** | **100.000.- Ft** |
|  |  |  |  |

A haláluk időpontjában Balatongyörökön állandó lakóhellyel rendelkező elhunytak eltemettetőit, továbbá a Balatongyörökön állandó lakóhellyel rendelkezőket egyeneságbeli rokonaik eltemettetése esetén az alábbi kedvezmények illetik:

* felnőtt egyes sírhely, felnőtt kettes sírhely, sírbolt négyszemélyes, sírbolt kétszemélyes: 75 %
* urnasírbolt, urna egyes sírhely, urna kettes sírhely, urnafülke: 50 %

\_2.\_\_számú melléklet Balatongyörök Község Önkormányzata Képviselő-testületének 9/2015. (IV.29.) számú önkormányzati rendeletéhez

**Temetkezési tevékenységgel összefüggő díjak, költségek**

 **(áfa nélkül)**

1./ Temető-fenntartási hozzájárulás mértéke

 Vállalkozásszerűen munkát végzők hozzájárulása 10.000,- Ft/ alkalom

2./ Halotthűtő használati díj mértéke (bérleti díj)

 . Az első naptól kezdődően 5.000,- Ft/ nap

3./ Ravatalozó és hozzá tartozó helyiségek használati díja 5000,- Ft/ alkalom

 (bérleti díj)

A haláluk időpontjában Balatongyörökön állandó lakóhellyel rendelkező elhunytak eltemettetőit, továbbá a Balatongyörökön állandó lakóhellyel rendelkezőket egyeneságbeli rokonaik eltemettetése esetén a fenti díjak tekintetében 100 % kedvezmény illeti meg.

1. Kiegészítette a 18/2015. (XII.14.) önkormányzati rendelet. Hatályos: 2016. január 01. napjától [↑](#footnote-ref-1)